BEGRUNDELSE

BAGGRUND FOR FORSLAGET

1. De regler, der gælder for finansielle bidrag fra Den Europæiske Fond for Tilpasning til Globaliseringen (EGF), er fastsat i Europa-Parlamentets og Rådets forordning (EU) nr. 1309/2013 af 17. december 2013 om Den Europæiske Fond for Tilpasning til Globaliseringen (2014 - 2020) og ophævelse af forordning (EF) nr. 1927/2006[1] ("EGF-forordningen").

2. De belgiske myndigheder har indsendt ansøgning EGF/2014/012 BE/ArcelorMittal om økonomisk EGF-støtte som følge af afskedigelser i ArcelorMittal Liège S.A. i Belgien.

3. Efter en gennemgang af denne ansøgning har Kommissionen konkluderet i overensstemmelse med de gældende bestemmelser i EGF-forordningen, at betingelserne for økonomisk EGF-støtte er opfyldt.

RESUMÉ AF ANSØGNINGEN

EGF-ansøgning: || EGF/2014/012 BE/ArcelorMittal

Medlemsstat: || Belgien

Berørt(e) region(er) (på NUTS 2-niveau): || Provinsen Liège (BE 33)

Dato for indgivelse af ansøgningen: || 22.7.2014

Dato for kvittering for modtagelse af ansøgningen: || 4.8.2014

Dato for anmodning om yderligere oplysninger: || 24.7.2014

Frist for indsendelse af yderligere oplysninger: || 16.9.2014

Frist for afslutningen af vurderingen: || 9.12.2014

Interventionskriterium: || EGF-forordningens artikel 4, stk. 1, litra a)

Hovedvirksomhed: || ArcelorMittal Liège S.A.

Økonomisk(e) aktivitetssektor(er) (NACE rev. 2, hovedgruppe)[2]: || Hovedgruppe 24 ("Fremstilling af metal")

Antal dattervirksomheder, leverandører og producenter i efterfølgende produktionsled: || Ingen

Referenceperiode (fire måneder): || 1. januar 2014 – 1. maj 2014

Antal afskedigelser eller ophør af selvstændiges aktivitet i referenceperioden (a): || 752

Antal afskedigelser eller ophør af selvstændiges aktivitet før eller efter referenceperioden (b): || 533

Samlet antal afskedigelser (a + b): || 1 285

Samlet antal personer, der er tiltænkt støtte: || 910

Budget til de individualiserede tilbud (EUR) || 2 575 900

EGF-implementeringsbudget[3] (EUR) || 76 578

Samlet budget (EUR) || 2 652 478

EGF-støtte (60 %) i EUR || 1 591 486

VURDERING AF ANSØGNINGEN

Procedure

4. De belgiske myndigheder indgav ansøgning EGF/2014/012 BE/ArcelorMittal den 22. juli 2014, dvs. inden for en periode på 12 uger fra den dato, hvor interventionskriterierne, der er omhandlet nedenfor, var opfyldt. Kommissionen fremsendte de første spørgsmål til de belgiske myndigheder den 24. august 2014 og bekræftede modtagelsen af ansøgningen inden for to uger efter datoen for ansøgningens indgivelse, dvs. den 4. august 2014. Der blev indsendt yderligere oplysninger af medlemsstaten inden for seks uger efter datoen for bekræftelsen. Den frist på 12 uger efter modtagelsen af den fuldstændige ansøgning, inden for hvilken Kommissionen skal afslutte sin vurdering af, om ansøgningen opfylder betingelserne for at yde støtte, udløber den 9. december 2014.

Ansøgningens støtteberettigelse

Berørte virksomheder og støttemodtagere

5. Ansøgningen vedrører 1 285 arbejdstagere, som er blevet afskediget af ArcelorMittal Liège S.A. Denne virksomhed var aktiv i den økonomiske sektor, som er klassificeret under hovedgruppe 24 "Fremstilling af metal" i NACE. De afskedigelser, som virksomheden har foretaget, er hovedsagelig lokaliseret i NUTS 2-regionen[4] Liège (BE33).

Interventionskriterier

6. De belgiske myndigheder indgav ansøgningen med henvisning til interventionskriteriet i EGF-forordningens artikel 4, stk. 1, litra a), som forudsætter mindst 500 afskedigelser af arbejdstagere eller ophør af selvstændiges aktivitet i en firemåneders referenceperiode i en virksomhed i en medlemsstat, inklusive arbejdstagere, der er blevet afskediget af leverandører eller producenter i efterfølgende produktionsled.

7. Referenceperioden på fire måneder løber fra den 1. januar 2014 til den 1. maj 2014.

8. Ansøgningen vedrører 752 arbejdstagere, der er blevet afskediget[5] af virksomheden i referenceperioden på fire måneder.

Beregning af afskedigelser og aktivitetsophør

9. Afskedigelserne er blevet beregnet fra den dato, hvor arbejdsgiveren giver den enkelte arbejdstager meddelelse om afskedigelse eller opsigelse af arbejdstagerens ansættelseskontrakt.

Støtteberettigede modtagere

10. Ud over de allerede omhandlede arbejdstagere omfatter de støtteberettigede modtagere 533 arbejdstagere, der blev afskediget før eller efter referenceperioden på fire måneder. Disse arbejdstagere blev alle afskediget efter den generelle meddelelse om de planlagte afskedigelser den 14. oktober 2011. Der kan etableres en klar årsagssammenhæng til den begivenhed, som udløste afskedigelserne i referenceperioden, da alle afskedigelser vedrører den samme nedskæringsproces, der blev indledt i oktober 2011.

11. Det samlede antal støtteberettigede modtagere er således på 1 285.

Sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen

12. Til støtte for, at der findes en sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen, anfører de belgiske myndigheder, at sektoren for stålproduktion, i hvilken ArcelorMittal Liège S.A. er aktiv, har været genstand for alvorlige økonomiske forstyrrelser, herunder navnlig et hurtigt fald i EU's markedsandel.

13. Mellem 2007 og 2013 faldt fremstillingen af råstål i EU-27 fra 210,1 mio. ton til 166,2 mio. ton[6] (− 20,9 %; dvs. en årlig vækstrate på – 3,8 %[7]), hvorimod fremstillingen på verdensplan steg fra 1 348,1 mio. ton til 1 649,3 mio. ton (+ 22,3 %; dvs. en årlig vækstrate på + 3,4 %). Som følge heraf og i henhold til de data, som de belgiske myndigheder henviser til for perioden 2007-2013, faldt EU’s andel af stålproduktionen løbende (fra 16 % af den globale stålproduktion i 2007 til 10 % i 2013). Produktionsnedgangen har været større i Europa end i USA og Rusland. Til gengæld er der en meget kraftig stigning i Asiens andel, der steg fra 56 % til 67 % i samme periode.

14. Virkningerne af disse ændringer i handelsmønstrene er blevet forværret af andre fak­torer, som f.eks. et fald i efterspørgslen efter stål i automobilindustrien og i bygge- og anlægssektoren i Unionen som følge af den økonomiske krise og en relativ stigning i produktionsomkostningerne (råvarer, energi, miljørestriktioner osv.). Disse faktorer har skadet konkurrenceevnen for EU’s stålindustri, og har medført, at et stort antal arbejdspladser i stålsektoren i de senere år er gået tabt på grund af lukninger af anlæg og omstrukturering hos flere stålproducenter i Europa[8]. Mellem 2008 og 2013 faldt antallet af beskæftigede i metalindustrien (NACE rev. 2, hovedgruppe 24 "Fremstilling af metal") i EU-27 f.eks. med ca. 280 000 fra 1,44 mio. til 1,16 mio. (‑ 19,4 %).

15. Siden begyndelsen af EGF i 2007 har der været fire EGF-ansøgninger inden for stålsektoren[9]. Tre af disse ansøgninger havde relation til gennemgribende strukturelle ændringer i verdenshandelsmønstrene som følge af globaliseringen[10], og én ansøgning vedrørte den globale finansielle og økonomiske krise[11].

Begivenheder, der gav anledning til afskedigelserne og til aktivitetsophør

16. De begivenheder, der har givet anledning til afskedigelser og aktivitetsophør, er knyttet til meddelelsen om en betydelig omstrukturering af ArcelorMittal Group i Den Europæiske Union i 2008. Denne beslutning blev truffet i lyset af den overkapacitet, som virksomheden havde i Europa i forhold til markedets udvikling. Gruppen besluttede at lukke 10 højovne helt af de 25, som den havde i Europa, og at lukke en række produktionsanlæg. I en periode på 5 år er næsten 33 000 arbejdspladser gået tabt, dvs. ca. 25 % af den samlede arbejdsstyrke.

17. Ifølge de belgiske myndigheder førte den faldende efterspørgsel efter stål, en relativ stigning i produktionsomkostningerne (råvarer, energi, miljørestriktioner osv.) og et fald i stålpriserne (næsten 17 % for stålruller) til, at producenten indskrænkede sin produktion i 2011, og til beslutningen om at lukke højovnen i Liège, hvilket i sidste ende førte til afskedigelse af alle 1 285 arbejdstagere.

Afskedigelsernes forventede virkning på økonomien på lokalt, regionalt og nationalt plan og på beskæftigelsen

18. Metalforarbejdningssektoren i Liège er gået tilbage i de seneste år fra 6 193 arbejdspladser i 40 virksomheder i 2007 til 4 187 arbejdspladser i 35 virksomheder i 2012, hvilket er et fald på 32 % i antallet af beskæftigede i sektoren. Virkningen af nedskæringen af ArcelorMittal er så meget desto større, da ArcelorMittals andel af den lokale beskæftigelse inden for metalsektoren er på 78,9 % og på 14,3 % af beskæftigelsen i forarbejdningssektoren.

19. De finansielle kriser i 2008-2009 og 2011 er stadig synlige i den vallonske økonomi, og nedskæringen hos ArcelorMittal vil føre til yderligere tab af arbejdspladser i regionen. I Liège var der i maj 2014 registreret 54 440 jobsøgende, dvs. en arbejdsløshed på 19,48 %. Disse personer mangler ofte kvalifikationer (49,9 % har ikke en uddannelse på gymnasialt niveau), og 40,4 % har haft en periode med inaktivitet på mere end to år. Erhvervsfrekvensen i Liège er én af de laveste i regionen Vallonien med 53,4 % (56,7 % for hele den vallonske region)[12].

Modtagere, der er tiltænkt støtte, og de foreslåede foranstaltninger

Modtagere, der er tiltænkt støtte

20. Det anslåede antal arbejdstagere, der er tiltænkt støtte, og som forventes at deltage i tiltagene, er på 910. Fordelingen af de arbejdstagere, der er tiltænkt støtte, på køn, nationalitet og aldersgruppe er som følger:

Kategori || Antal modtagere, der er tiltænkt støtte

Køn: || Mænd: || 871 || (96 %)

|| Kvinder: || 39 || (4 %)

Statsborgerskab: || EU-borgere: || 910 || (100 %)

|| Ikke-EU-borgere || 0 || (0 %)

Aldersgruppe: || 15-24-årige: || 25 || (3 %)

|| 25-29-årige: || 37 || (4 %)

|| 30-54-årige: || 803 || (88 %)

|| 55-64-årige: || 45 || (5 %)

|| Over 64 år: || 0 || (0 %)

De foreslåede foranstaltningers støtteberettigelse

21. Kun nogle af de tiltag, som indgår i de foranstaltninger, der skal gennemføres af de belgiske myndigheder som støtte til de arbejdstagere, der er blevet afskediget af ArcelorMittal, vil blive medfinansieret af EGF. Tiltag, som er obligatoriske i henhold til kollektive afskedigelsesprocedurer i Belgien, og som foretages som led i genplaceringstjenestens normale aktivitet (f.eks. støtte til genplacering, almen uddannelse, hjælp til jobsøgning og karriererådgivning osv.) er derfor ikke medtaget i denne EGF-ansøgning.

22. De individualiserede tilbud, der skal gives til de afskedigede arbejdstagere, omfatter følgende foranstaltninger.

– Genplacering:

Støtte/vejledning/integration. Denne række tjenester er baseret på de normale aktiviteter, der udføres af genplaceringstjenesten[13]. Tjenesterne leveres af et team af FOREM-personale (projektleder, specialiserede rådgivere) i partnerskab med tidligere arbejdstagerrepræsentanter, der optræder som "socialledsagere" (accompagnateurs sociaux), og som skal tilskynde arbejdstagerne til at deltage i tiltagene og hjælpe disse med administrative procedurer. For at lette kontakten mellem arbejdstagerne udbydes tjenesterne til alle afskedigede arbejdstagere i særlige lokaler. Tjenesterne omfatter tre former for aktiviteter: i) kollektive oplysninger om jobsøgningsteknikker (udfærdigelse af et CV og en ansøgning, anvendelse af webressourcer osv.), forklaringer om arbejdsmarkedsregler (genplacering, ledighed, beskæftigelseskontrakt, pension), oplysningsaktiviteter om diskriminering, præsentation af erhverv og sektorer med potentiale osv., ii) individuelle interview med en rådgiver fra FOREM (kortlægning af færdigheder, karriereforløb, vejledning om uddannelse osv.), iii) fri og åben adgang til jobsøgningsværktøjer (IT-udstyr med internet-forbindelse, telefon, særlig dokumentation osv.). Dette tiltag omfatter alle 910 arbejdstagere, der er tiltænkt støtte, med en maksimal varighed på 24 måneder.

Lette jobsøgningen. FOREM gennemfører også specifikke aktiviteter med henblik på at fremme jobsøgning og overvinde vanskeligheder i genplaceringsprocessen. Det omfatter møder mellem de afskedigede arbejdstagere og potentielle arbejdsgivere (jobmatchning), virksomhedsbesøg, møder med rekrutteringsvirksomheder som forberedelse til jobinterview og udveksling af erfaringer med andre arbejdstagere, der allerede har gennemgået en omskoling eller har fundet et job efter en kollektiv afskedigelse.

– Efteruddannelse og omskoling:

Integreret uddannelse: Forskellige typer af erhvervsuddannelseskurser vil kunne tilbydes (afhængigt af kursustypen) enten af FOREM eller af kompetencecentrene eller af IFAPME[14]. Som et første skridt vil FOREM-personalet bistå den enkelte deltager med at definere dennes arbejdsrelaterede mål og vejlede den enkelte i retning af et af de tre efteruddannelsesmoduler. Arbejdstagere, der kan omskoles til et erhverv svarende til det, de havde i ArcelorMittal, kan enten følge et bestemt eller specialiseret modul (40 timer) med henblik på at tilpasse deres kompetencer og ajourføre disse eller et supplerende kursus, der fører til nye kvalifikationer (320 timer), hvilket vil gøre det muligt for arbejdstagerne at søge job inden for et nyt erhverv i industrisektoren. For omskoling til en helt anden aktivitetssektor vil arbejdstagerne kunne følge et erhvervsrelateret kursus (i gennemsnit 960 timer) med henblik på at erhverve de kompetencer, der kræves til dette erhverv. Ved afslutningen af hvert enkelt efteruddannelsesmodul kan nye kvalifikationer vurderes og dokumenteres. Afhængigt af uddannelsestype og kompetence­områder vil deltagerne få tildelt enten en formel certificering af færdigheder (dvs. et kompetencebevis), et tilstedeværelsesbevis (for kompetencer eller erhverv, hvor der ikke findes et formelt bevis) eller en validering af færdigheder (f.eks. for færdigheder og kompetencer, der er opnået uden for de formelle uddannelser). Den formelle certificering af færdigheder finder sted via færdighedstest, som fører til tildeling af et "certifikat for færdigheder erhvervet gennem uddannelse" (Certificat des Compétences Acquises en Formation – CECAF). Valideringen af færdigheder sker via færdighedstest, som fører til tildeling af et kompetencebevis (titres de compétences).

Videregivelse af erfaringer: Erfarne arbejdstagere kan forbedre deres færdigheder og knowhow ved at blive lærere eller undervisere inden for teknisk uddannelse. Et specifikt oplysnings- og uddannelsesforberedende modul vil blive udviklet af FOREM og af sammenslutningerne for de forskellige grene inden for teknisk uddannelse med henblik på at tilskynde bestemte arbejdstagere til at uddanne sig som undervisere inden for erhvervsuddannelse. Modulet vil omfatte særlige oplysninger, teknisk støtte, møder med fagfolk og besøg på stedet. Modulet varer otte uger og henvender sig til ca. 10 arbejdstagere.

– Fremme af iværksætteri:

Støtte til virksomhedsetablering: Arbejdstagere, som overvejer at starte deres egen virksomhed, vil få vejledning og støtte fra en rådgiver fra FOREM inden for virksomhedsetablering. Denne støtte omfatter to hovedaktiviteter: i) kollektive informationsmøder, der skal sætte fokus på mulighederne for etablering af virksomheder, tilvejebringe oplysninger om juridiske aspekter og tiltag, der skal støtte virksomhedsetableringen, ii) individuelle interview med interesserede arbejdstagere for at gennemgå deres projekt og formidle kontakt til virksomhedsstøtteorganisationer og serviceudbydere. Rådgiveren arbejder tæt sammen med genplaceringstjenesterne for at bistå arbejdstagere med deres erhvervsprojekter. Ca. 50 personer ventes at deltage i informationsmøderne, og ca. 20 vil deltage i interviewene og i de opfølgende aktiviteter.

Støtte til kollektive projekter: Arbejdstagere, der sammen måtte overveje at oprette en erhvervsdrivende virksomhed som en gruppe, vil få vejledning og støtte af et specialiseret konsulentfirma (udvalgt gennem et udbud) og af genplaceringstjenesten. Denne støtte omfatter informationer om iværksættelse og grundlæggende ledelseskvalifikationer samt rådgivning om, hvordan man etablerer en virksomhed (f.eks. udarbejdelse af en forretningsplan og af juridiske statutter, markedsføring osv.). Der kan ydes tilskud til etableringsomkostningerne for sådanne erhvervsprojekter. Arbejdstagerne skal indsende en ansøgning, der beskriver projektet (f.eks. arbejdstagernes kvalifikationer og erfaring, gennemførlighedsundersøgelse, finansiel analyse, markedspotentiale, vækstmuligheder, samfundsøkonomiske fordele osv.). Støtteudvalget for genetableringstjenesten, som består af repræsentanter for arbejdsgiveren, fagforeningerne og FOREM, vurderer ansøgningen og beslutter, om der ydes tilskud. Hver arbejdstager, der er involveret i projektet, kan modtage et tilskud på 5 000 EUR (med midler, der stammer fra alle deltagende arbejdstagere). Tilskuddene kan anvendes til at dække indkøb af udstyr, varer, reklame, rådgivning, uddannelse osv. Konsulentfirmaet forvalter tilskuddene og rapporterer til FOREM om brugen af udgifter (fakturaer og dokumentation). Det forventes, at ca. 100 arbejdstagere vil deltage i denne foranstaltning, og der kan tildeles 5 tilskud til arbejdstagere.

23. De foreslåede foranstaltninger, som her er beskrevet, udgør aktive arbejdsmarkedsforanstaltninger, som falder ind under de støtteberettigede foranstaltninger, der er fastlagt i EGF-forordningens artikel 7. Disse foranstaltninger erstatter ikke passive socialsikringsforanstaltninger.

24. De belgiske myndigheder har leveret de ønskede oplysninger om foranstaltninger, der er obligatoriske for den berørte virksomhed i medfør af national lov eller kollektive overenskomster. De har bekræftet, at den økonomiske EGF-støtte ikke erstatter sådanne foranstaltninger.

Budgetoverslag

25. De anslåede samlede omkostninger er på 2 652 478 EUR og omfatter udgifterne til de individualiserede tilbud på 2 575 900 EUR samt udgifter til forberedelse, forvaltning, oplysning, offentlig omtale, kontrol- og rapporteringsaktiviteter på 76 578 EUR.

26. Der anmodes om økonomisk EGF-støtte på i alt 1 591 486 EUR (60 % af de samlede omkostninger).

Foranstaltninger || Forventet antal deltagere || Anslåede omkostninger pr. deltager (i EUR) (*) || Samlede anslåede omkostninger (i EUR) (*)

Individualiserede tilbud (foranstaltninger i henhold til EGF-forordningens artikel 7, stk. 1, litra a) og c))

Genplacering: (Orientation professionnelle) - støtte/vejledning/integration (Reconversion/Insertion) - Lette jobsøgningen (Dynamisation de la recherche d’emploi) || 910 150 || 2 054 300 || 1 869 000 45 000

Efteruddannelse og omskoling: (Formations) - Integreret uddannelse: (Formations intégrées) - Videregivelse af erfaringer (Transmission d'expérience) || 300 10 || 1 713 300 || 513 900 3 000

Fremme af iværksætteri: (Aide à la création d'emploi) - Støtte til virksomhedsetablering (Autocréation d'emploi individuelle) - Støtte til kollektive projekter: (Soutien à l'emergence de projets collectifs) || 50 100 || 900 1 000 || 45 000 100 000

Subtotal (a): || – || 2 575 900

(100,0 %)

Tilskud og incitamenter (foranstaltninger i henhold til EGF-forordningens artikel 7, stk. 1, litra b)

|| Subtotal (b): || – || 0

|| (0,00 %)

Foranstaltninger i henhold til EGF-forordningens artikel 7, stk. 4

1. Forberedende aktiviteter, forvaltning, kontrol og rapportering || – || 32 778

2. Oplysning og offentlig omtale || – || 43 800

Subtotal (c): || – || 76 578

(2,9 %)

Samlede omkostninger (a + b + c): || – || 2 652 478

EGF-støtte (60 % af de samlede omkostninger) || – || 1 591 486

(*) Regnestykket går ikke op på grund af afrunding.

Periode for udgifternes støtteberettigelse

27. De belgiske myndigheder begyndte den 1. januar 2014 at yde individualiserede tilbud til de modtagere, der var tiltænkt støtte. Udgifterne til de foranstaltninger, der er omhandlet i punkt 22, skal derfor være støtteberettigede til økonomisk EGF-støtte fra den 1. januar 2014 til den 22. juli 2016.

28. De belgiske myndigheder påtog sig den administrative udgift til gennemførelse af EGF den 1. januar 2014. Udgifterne til det forberedende arbejde, forvaltning, oplysning, offentlig omtale og kontrol- og rapporteringsaktiviteter skal derfor være støtteberettigede til økonomisk EGF-støtte fra den 1. januar 2014 til den 22. januar 2017.

Komplementaritet med de foranstaltninger, der finansieres af nationale midler eller EU-midler

29. Kilderne til den nationale forfinansiering eller medfinansiering er følgende: De foranstaltninger, der gennemføres, forfinansieres af FOREM. Genplaceringstjenesterne og uddannelsen gennem FOREM og dets partnere medfinansieres af regionen Vallonien.

30. De belgiske myndigheder har anført, at de ovenfor beskrevne foranstaltninger, der modtager økonomisk EGF-støtte, ikke også samtidig modtager finansiel støtte fra andre af Unionens finansielle instrumenter.

31. Der er tidligere blevet tildelt finansiel støtte fra ESF til et projekt (EnTrain – En Transition-Reconversion-Accompagnement), der havde til formål at udvikle pædagogiske metoder for genplaceringstjenesterne generelt. Resultaterne af dette projekt forventes at vise sig nyttige ved gennemførelsen af de planlagte foranstaltninger.

Fremgangsmåder ved høringen af de personer, der er tiltænkt støtte, eller disses repræsentanter eller arbejdsmarkedets parter samt lokale og regionale myndigheder

32. De belgiske myndigheder har tilkendegivet, at den samordnede pakke af individualiserede tilbud er blevet udarbejdet i samråd med de modtagere, der var tiltænkt støtte, og arbejdsmarkedets parter. Foranstaltningerne er resultatet af mange drøftelser og forberedende møder, der er afholdt mellem februar 2014 og juni 2014, mellem de forskellige involverede arbejdsmarkedsparter.

33. Genplaceringstjenesten (cellule de reconversion) blev specifikt oprettet som en del af de juridiske forpligtelser, der er knyttet til proceduren for kollektive afskedigelser. Genplaceringstjenesten administreres af et udvalg, som består af repræsentanter for de vallonske offentlige tjenester med ansvar for beskæftigelse og uddannelse, FOREM, fagforeninger og sektorbaserede erhvervsuddannelsesinstitutioner.

Forvaltnings- og kontrolsystemer

34. Ansøgningen indeholder en detaljeret beskrivelse af forvaltnings- og kontrolsystemerne og fastlægger de involverede organers ansvarsområder. Et styringsudvalg bestående af alle de organisationer, der er involveret i gennemførelsen af EGF-foranstaltningerne, sikrer den overordnede opfølgning og koordinering. Den økonomiske EGF-støtte vil blive forvaltet og kontrolleret af de samme organer som for Den Europæiske Socialfond. En enhed inden for ESF-agenturet for føderationen Vallonien-Bruxelles (tidligere det franske fællesskab i Belgien) vil fungere som forvaltningsmyndighed, og en anden separat enhed inden for ESF-agenturet vil fungere som betalingsmyndighed. Generalsekretariatet for føderationen Vallonien-Bruxelles vil optræde som attesteringsmyndighed, og FOREM vil fungere som bemyndiget organ.

Tilsagn afgivet af den pågældende medlemsstat

35. De belgiske myndigheder har givet alle nødvendige garantier med hensyn til følgende:

– Principperne om ligebehandling og ikke-forskelsbehandling overholdes i forbindelse med adgang til de foreslåede foranstaltninger og deres gennemførelse.

– Kravene i den nationale lovgivning og i EU-lovgivningen vedrørende kollektiv afskedigelse er blevet overholdt[15].

– De foreslåede foranstaltninger modtager ikke finansiel støtte fra andre EU-fonde eller fra finansielle instrumenter, og dobbeltfinansiering vil blive forhindret.

– De foreslåede foranstaltninger supplerer de foranstaltninger, der finansieres af strukturfondene.

– Den økonomiske EGF-støtte overholder de proceduremæssige og materielle EU-bestemmelser om statsstøtte.

VIRKNINGER FOR BUDGETTET

Budgetforslag

36. EGF må ikke overstige et maksimalt årligt beløb på 150 mio. EUR (2011-priser), jf. artikel 12 i Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020[16].

37. Efter at have gennemgået ansøgningen for så vidt angår de betingelser, der er fastsat i EGF-forordningens artikel 13, stk. 1, og under hensyntagen til antallet af modtagere, der er tiltænkt støtte, de foreslåede foranstaltninger og de forventede omkostninger, foreslår Kommissionen at mobilisere EGF til et beløb på 1 591 486 EUR, hvilket svarer til 60 % af de samlede omkostninger ved de foreslåede foranstaltninger, for at kunne yde økonomisk støtte til ansøgningen.

38. Den planlagte afgørelse om at mobilisere EGF vil blive truffet i fællesskab af Europa-Parlamentet og Rådet, jf. punkt 13 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning[17].

Tilhørende retsakter

39. Samtidig med at Kommissionen forelægger dette forslag til en afgørelse om at mobilisere EGF, forelægger den et forslag for Europa-Parlamentet og Rådet om overførsel til de relevante budgetposter af et beløb på 1 591 486 EUR.

40. Samtidig med at Kommissionen vedtager dette forslag til en afgørelse om at mobilisere EGF, vedtager Kommissionen ved en gennemførelsesretsakt en afgørelse om økonomisk støtte, der træder i kraft den dag, hvor Europa-Parlamentet og Rådet vedtager den foreslåede afgørelse om at mobilisere EGF.

Forslag til

EUROPA-PARLAMENTETS OG RÅDETS AFGØRELSE

om mobilisering af Den Europæiske Fond for Tilpasning til Globaliseringen i henhold til punkt 13 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning (ansøgning EGF/2014/012 BE/ArcelorMittal)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1309/2013 af 17. december 2013 om Den Europæiske Fond for Tilpasning til Globaliseringen (2014 – 2020) og ophævelse af forordning (EF) nr. 1927/2006[18], særlig artikel 15, stk. 4,

under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning[19], særlig punkt 13,

under henvisning til forslag fra Europa-Kommissionen, og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde støtte til arbejdstagere, der er blevet afskediget, og selvstændige erhvervsdrivende, hvis aktivitet er ophørt som følge af gennemgribende strukturelle ændringer i verdenshandelsmønstrene, der kan tilskrives globaliseringen, som følge af en fortsættelse af den internationale finansielle og økonomiske krise som omhandlet i forordning (EF) nr. 546/2009[20], eller som følge af en ny global finansiel og økonomisk krise, og hjælpe disse med at vende tilbage til arbejdsmarkedet.

(2) EGF må ikke overstige et årligt beløb på 150 mio. EUR (i 2011-priser), jf. artikel 12 i Rådets forordning (EU, Euratom) nr. 1311/2013.

(3) Belgien indgav den 22. juli 2014 en ansøgning om mobilisering af EGF i forbindelse med afskedigelser[21] i ArcelorMittal Liège S.A. i Belgien og supplerede den med yderligere oplysninger, jf. artikel 8, stk. 3, i forordning (EU) nr. 1309/2013. Ansøgningen opfylder kravene til fastlæggelse af størrelsen på et støttebeløb fra EGF, jf. artikel 13 i forordning (EU) nr. 1309/2013.

(4) Som følge af Belgiens ansøgning bør EGF derfor mobiliseres til at yde en økonomisk støtte på 1 591 486 EUR —

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2015 stilles der et beløb til rådighed fra EGF på 1 591 486 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT L 347 af 20.12.2013, s. 855.

[2] Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (EUT L 393 af 30.12.2006, s. 1).

[3] I overensstemmelse med artikel 7, stk. 4, i forordning (EU) nr. 1309/2013.

[4] Kommissionens forordning (EU) nr. 1046/2012 af 8. november 2012 om gennemførelse af Europa-Parlamentets og Rådets forordning (EF) nr. 1059/2003 om indførelse af en fælles nomenklatur for regionale enheder (NUTS) for så vidt angår indberetningen af tidsrækker for den nye regionale opdeling (EUT L 310 af 9.11.2012, s. 34).

[5] Jf. EGF-forordningens artikel 3, litra a).

[6] Kilde: World Steel Association, Steel Statistical Yearbook 2014.

[7] Samlet årlig vækstrate.

[8] Jf. meddelelsen fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget – Handlingsplan for en konkurrencedygtig og bæredygtig stålindustri i Europa (COM(2013) 407).

[9] Jf. EGF-databasen, på adressen http://ec.europa.eu/social/main.jsp?catId=582.

[10] Ansøgning EGF/2009/022 BG/Kremikovtsi (ansøgning afvist af Kommissionen), EGF/2012/010 RO/Mechel (COM(2014) 255 final af 7.5.2014), EGF/2013/007 BE/Hainaut steel (Duferco-NLMK) COM(2014)..), EGF/2013/002 BE/Carsid (COM(2014)...).

[11] Ansøgning EGF/2010/007 AT/Steiermark og Niederösterreich. Afgørelse 2011/652/EU af 27. september 2011 (EUT L 263 af 7.10.2011, s. 9).

[12] Kilde: FOREM.

[13] Genplaceringstjenesten (cellule de reconversion), der specifikt er oprettet som en del af de retlige forpligtelser i forbindelse med proceduren for kollektive afskedigelser.

[14] IFAPME (Institut wallon de Formation en Alternance et des indépendants et Petites et Moyennes Entreprises) er en offentlig efteruddannelsesinstitution, der udbyder arbejdsrelaterede tosporede erhvervsuddannelser i form af praktikophold og specifikke kurser for ledere af små og mellemstore virksomheder.

[15] Det finansielle bidrag fra EGF vil gøre det muligt for de belgiske myndigheder at udvide genplaceringstjenesterne ud over de obligatoriske perioder og gennemføre yderligere foranstaltninger. Med hensyn til beregningen af de omkostninger, der tildeles EGF, vil de belgiske myndigheder tage højde for de foranstaltninger, der er gennemført i perioden med retlige forpligtelser (denne periode vedrører kun foranstaltningen "Genplacering (støtte/vejledning/integration)". Antallet af timer i forbindelse med genplaceringstjenester, der er udført i den obligatoriske periode, vil blive fratrukket det samlede antal timer for genplaceringstjenester, som den enkelte støttemodtager i målgruppen har nydt godt af.

[16] EUT L 347 af 20.12.2013, s. 884.

[17] EUT C 373 af 20.12.2013, s. 1.

[18] EUT L 347 af 20.12.2013, s. 855.

[19] EUT C 373 af 20.12.2013, s. 1.

[20] EUT L 167 af 29.6.2009, s. 26.

[21] Jf. EGF-forordningens artikel 3, litra a).